title: Komisijos Įgyvendinimo Reglamentas (ES) 2019/1661 2019 m. rugsėjo 24 d. dėl tam tikrų prekių klasifikavimo Kombinuotojoje nomenklatūroje

text:
1.10.2019

                  LT

                  Europos Sąjungos oficialusis leidinys

                  L 251/1

         KOMISIJOS ĮGYVENDINIMO REGLAMENTAS (ES) 2019/1661
         2019 m. rugsėjo 24 d.
         dėl tam tikrų prekių klasifikavimo Kombinuotojoje nomenklatūroje
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. spalio 9 d. Europos Parlamento ir Tarybos reglamentą (ES) Nr. 952/2013, kuriuo nustatomas Sąjungos muitinės kodeksas (1), ypač į jo 57 straipsnio 4 dalį ir 58 straipsnio 2 dalį,
         kadangi:

                     (1)

                     siekiant užtikrinti, kad Tarybos reglamento (EEB) Nr. 2658/87 (2) priede pateikta Kombinuotoji nomenklatūra būtų taikoma vienodai, būtina patvirtinti priemones, susijusias su šio reglamento priede nurodytų prekių klasifikavimu;

                     (2)

                     Reglamente (EEB) Nr. 2658/87 nustatytos bendrosios Kombinuotosios nomenklatūros aiškinimo taisyklės. Šios taisyklės taip pat taikomos bet kuriai kitai specialiomis Sąjungos teisės aktų nuostatomis įteisintai nomenklatūrai, visiškai ar iš dalies sudarytai remiantis Kombinuotąja nomenklatūra arba ją papildančiai subpozicijų dalimis, kad būtų galima taikyti tarifinio reguliavimo ir kitas su prekyba prekėmis susijusias priemones;

                     (3)

                     laikantis minėtų bendrųjų taisyklių, šio reglamento priede pateiktos lentelės 1 skiltyje aprašytos prekės, remiantis 3 skiltyje išdėstytais motyvais, turėtų būti klasifikuojamos priskiriant 2 skiltyje nurodytą KN kodą;

                     (4)

                     reikėtų nustatyti, kad suteikta šio reglamento nuostatų neatitinkančia privalomąja tarifine informacija apie šiame reglamente nurodytas prekes jos adresatas galėtų remtis dar tam tikrą laikotarpį, kaip nustatyta Reglamento (ES) Nr. 952/2013 34 straipsnio 9 dalyje. Tas laikotarpis turėtų būti trys mėnesiai;

                     (5)

                     šiame reglamente nustatytos priemonės atitinka Muitinės kodekso komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Šio reglamento priede pateiktos lentelės 1 skiltyje aprašytos prekės Kombinuotojoje nomenklatūroje klasifikuojamos priskiriant lentelės 2 skiltyje nurodytą KN kodą.

            2 straipsnis
            Šio reglamento nuostatų neatitinkančia privalomąja tarifine informacija, vadovaujantis Reglamento (ES) Nr. 952/2013 34 straipsnio 9 dalimi, galima remtis dar tris mėnesius nuo šio reglamento įsigaliojimo dienos.

            3 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2019 m. rugsėjo 24 d.

                  Komisijos vardu

                  Pirmininko pavedimu

               Stephen QUEST

                  Generalinis direktorius

                  Mokesčių ir muitų sąjungos generalinis direktoratas

            (1)  OL L 269, 2013 10 10, p. 1.

            (2)  1987 m. liepos 23 d. Tarybos reglamentas (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (OL L 256, 1987 9 7, p. 1).

            PRIEDAS

                        Prekių aprašymas

                        Klasifikavimas (KN kodas)

                        Motyvai

                        (1)

                        (2)

                        (3)

                        Gelsvas skystas produktas, kurį sudaro 93 % riebalų rūgščių etilo esterių ir 7 % oligomerų ir iš dalies esterintų gliceridų.
                        Produktas pagamintas iš žuvų, pvz., ančiuvių, sardinių ir skumbrių, taukų. Gamybos procesas apima rafinavimą, hidrolizę, etilinį esterinimą ir frakcionavimą. Vykstant hidrolizei ir etiliniam esterinimui trigliceridai paverčiami riebalų rūgščių etilo esteriais.
                        Produktas skirtas toliau apdoroti maisto, pašarų ir farmacijos pramonėje. Jis pateikiamas ir transportuojamas 190 kg talpos plieninėse statinėse, kuriose sudaroma apsauginė atmosfera.

                        2106 90 92

                        Klasifikuojama vadovaujantis Kombinuotosios nomenklatūros 1 ir 6 bendrosiomis aiškinimo taisyklėmis, 38 skirsnio 1 pastabos b punktu ir KN kodus 2106, 2106 90  ir 2106 90 92  atitinkančiais prekių aprašymais.
                        Produktas nepriskirtinas 1516 pozicijai, nes jį daugiausia sudaro etilo esteriai, gauti riebalų rūgštis esterinant etanoliu, o ne gliceroliu. Todėl produkto apdorojimo laipsnis viršija leidžiamą 1516 pozicijai priskiriamų produktų apdorojimo laipsnį, nes šiai pozicijai priskiriami tik reesterinti trigliceridai (taip pat žr. Suderintos sistemos (SS) paaiškinimų 1516 pozicijos paaiškinimų B dalies 2 punktą).
                        Be to, riebalų rūgščių etilo esteriai nėra gyvūniniai arba augaliniai riebalai ir aliejus (taip pat žr. SS paaiškinimų 15 skirsnio bendrųjų nuostatų A dalies antrą pastraipą).
                        Produktas nepriskirtinas 38 skirsniui, nes turi maistinę vertę ir yra naudojamas žmonėms vartoti skirtų maisto produktų gamyboje (žr. 1 skirsnio 38 pastabos b punktą).
                        Todėl produktas laikytinas kitu maisto produktu ir jam priskirtinas KN kodas 2106 90 92  (taip pat žr. SS klasifikavimo nuomonę 2106.90/37).


title: 2018 m. spalio 10 d. Komisijos įgyvendinimo reglamentas (ES) 2018/1508, kuriuo nustatomas nuvertėjimo koeficientas, taikytinas superkant nugriebto pieno miltelius vykdant valstybės intervenciją 2019 finansiniais metais

text:
11.10.2018

                  LT

                  Europos Sąjungos oficialusis leidinys

                  L 255/12

         KOMISIJOS ĮGYVENDINIMO REGLAMENTAS (ES) 2018/1508
         2018 m. spalio 10 d.
         kuriuo nustatomas nuvertėjimo koeficientas, taikytinas superkant nugriebto pieno miltelius vykdant valstybės intervenciją 2019 finansiniais metais
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1306/2013 dėl bendros žemės ūkio politikos finansavimo, valdymo ir stebėsenos, kuriuo panaikinami Tarybos reglamentai (EEB) Nr. 352/78, (EB) Nr. 165/94, (EB) Nr. 2799/98, (EB) Nr. 814/2000, (EB) Nr. 1290/2005 ir (EB) Nr. 485/2008 (1), ypač į jo 20 straipsnio 4 punktą,
         pasikonsultavusi su Žemės ūkio fondų komitetu,
         kadangi:

                     (1)

                     Komisijos deleguotojo reglamento (ES) Nr. 906/2014 (2) 3 straipsnio 1 dalies e punkte numatyta, kad turi būti finansuojamos valstybiniuose sandėliuose saugomų žemės ūkio produktų nuvertėjimo sumos;

                     (2)

                     Komisijos deleguotojo reglamento (ES) Nr. 906/2014 V priedo 1, 2 ir 3 punktuose nustatytas nuvertėjimo procentinio dydžio, kuris turi būti taikomas kaip koeficientas, apskaičiavimo metodas. Žemės ūkio produktų supirkimo metu nuvertėjimo procentinis dydis negali viršyti skirtumo tarp kiekvieno atitinkamo produkto supirkimo kainos ir numatomos jo realizavimo kainos. Kiekvienam produktui taikomas procentinis dydis turi būti nustatomas prieš kiekvienų finansinių metų pradžią. Be to, supirkimo metu Komisija gali apriboti nuvertėjimą iki tam tikros to procentinio santykio dalies, tačiau ta dalis negali sudaryti mažiau nei 70 % bendros nuvertėjimo sumos;

                     (3)

                     todėl reikėtų nustatyti nugriebto pieno miltelių nuvertėjimo koeficientą, kurį valstybės narės turėtų taikyti mėnesinėms supirkimo vertėms 2019 finansiniais metais;

                     (4)

                     siekiant patikimo Europos žemės ūkio garantijų fondo finansuojamų išlaidų valdymo Komisijai turėtų būti pranešama apie išlaidas, susidariusias pritaikius nuvertėjimo koeficientus,

               PRIĖMĖ ŠĮ REGLAMENTĄ:

            1 straipsnis
            Nugriebto pieno milteliams, kurie superkami vykdant valstybės intervenciją ir saugomi arba perimami valstybių narių nuo 2018 m. spalio 1 d. iki 2019 m. rugsėjo 30 d., valstybės narės taiko nuvertėjimo koeficientą, kuris sudaro 0,21 kiekvieną mėnesį superkamų nugriebto pieno miltelių vertės.

            2 straipsnis
            Išlaidų sumas, susidariusias pritaikius šio reglamento 1 straipsnyje nustatytus koeficientus, valstybės narės praneša Komisijai pateikdamos išlaidų deklaraciją pagal Komisijos įgyvendinimo reglamentu (ES) Nr. 908/2014 (3).

            3 straipsnis
            Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
            Jis taikomas nuo 2018 m. spalio 1 d.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2018 m. spalio 10 d.

                  Komisijos vardu

                  Pirmininkas

               Jean-Claude JUNCKER

            (1)  OL L 347, 2013 12 20, p. 549.

            (2)  2014 m. kovo 11 d. Komisijos deleguotasis reglamentas (ES) Nr. 906/2014, kuriuo papildomos Europos Parlamento ir Tarybos reglamento (ES) Nr. 1306/2013 nuostatos dėl valstybės intervencijos išlaidų (OL L 255, 2014 8 28, p. 1).

            (3)  2014 m. rugpjūčio 6 d. Komisijos įgyvendinimo reglamentas (ES) Nr. 908/2014, kuriuo nustatomos Europos Parlamento ir Tarybos reglamento (ES) Nr. 1306/2013 taikymo taisyklės, susijusios su mokėjimo agentūromis ir kitomis įstaigomis, finansų valdymu, sąskaitų patvirtinimu, patikrų taisyklėmis, užstatais ir skaidrumu (OL L 255, 2014 8 28, p. 59).